Diari Oficial de la Generalitat Valenciana


Sumari del DOGV 6826, del 25-07-2012 (2012/7196)

RESOLUCIÓ de 29 de juny de 2012, del director general de Farmàcia i Productes Sanitaris, sobre instruccions per a l'aplicació del Reial Decret Llei 16/2012, de 20 d'abril, de mesures urgents per a garantir la sostenibilitat del Sistema Nacional de Salut i millorar la qualitat i seguretat de les seues prestacions en matèria de prestació farmacèutica.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6826

Data del DOGV
:   25-07-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/7196


Data del document
:   29-06-2012

Organisme emissor
:   Conselleria de Sanitat

Tipus de document
:   Resolució

Descriptors 

:   * farmacologia

RESOLUCIÓ de 29 de juny de 2012, del director general de Farmàcia i Productes Sanitaris, sobre instruccions per a l'aplicació del Reial Decret Llei 16/2012, de 20 d'abril, de mesures urgents per a garantir la sostenibilitat del Sistema Nacional de Salut i millorar la qualitat i seguretat de les seues prestacions en matèria de prestació farmacèutica. [2012/7196]
ÍNDEX
Preàmbul
Instrucció 1: Objecte i àmbit
Instrucció 2: Assignació i accés del règim d'assistència farmacèutica (RAF)
Instrucció 3: Actualització de les condicions de finançament dels productes farmacèutics inclosos en l'àmbit de la cartera comuna suplementària del Sistema Nacional de Salut
Instrucció 4: Prescripció en receptes mèdiques oficials del Sistema Nacional de Salut
Instrucció 5: Dispensació de receptes mèdiques oficials del Sistema Nacional de Salut
Instrucció 6: Facturació de receptes oficials del Sistema Nacional de Salut per les oficines de farmàcia
Instrucció 7: Conciliació i reembossament
Instrucció 8: Aportació en els centres d'assistencial social
Instrucció 9: Medicaments i productes sanitaris no finançats i prescripcions en condicions diferents de les establides en fitxa tècnica
Instrucció 10: Activitats de formació i informació
Instrucció 11: Infraccions i ajustos d'interés en l'ordenament jurídic vigent
Instrucció 12: Reimpressió de receptes mèdiques en Abulcassis
Instrucció final: Entrada en vigor
Annex I: Aportacions i límits màxims mensuals de l'assegurat en matèria de prestació farmacèutica
Annex II: Règim d'aportació farmacèutica (RAF)
Annex III: Estructura i codificació per a l'aplicació del RDL 16/2012 en el procés de dispensació i facturació de receptes oficials del Sistema Nacional de Salut
Annex IV: Formulari de sol·licitud de reembossament per sobreaportació mensual
Preàmbul
El Reial Decret Llei (RDL) 16/2012, de 20 d'abril, de mesures urgents per a garantir la sostenibilitat del Sistema Nacional de Salut i millorar la qualitat i seguretat de les seues prestacions en matèria de prestació farmacèutica, ha adoptat un conjunt de mesures urgents per al sistema sanitari públic que garantisquen el seu futur davant de la greu dificultat econòmica sense precedents des de la creació del Sistema Nacional de Salut.
D'una banda, el principi d'austeritat i de racionalització en el gasto sanitari públic en l'oferta de medicaments i productes sanitaris ha esdevingut una actualització del sistema d'aportació vigent per part de l'usuari. D'altra banda, s'hi incorporen mecanismes de compensació amb la figura del reembossament de l'import de les aportacions que superen els límits mensuals màxims.
No menys important resulta l'adequació terapèutica a la duració real dels tractaments, un dels temes en què el RDL ha volgut posar més èmfasi. Així, les últimes dades de gestió mediambiental de residus de medicaments posen de manifest els costos preocupants de medicaments rebutjats sense utilitzar o d'unitats excedents de les pautes terapèutiques establides, que arriben a la Comunitat Valenciana a xifres superiors als cent vint-i-tres milions d'euros anuals.
La nova redacció de la Llei 29/2006, de 26 de juliol, de Garanties i Ús Racional de Medicaments i Productes Sanitaris, imposa un conjunt de subsistemes i utilitats als sistemes de prescripció electrònica que, almenys en el marc del sistema d'informació sanitari ambulatori (Abulcassis) i dels sistemes desplegats per la Direcció General de Farmàcia i Productes Sanitaris de l'Agència València de Salut, inclouen totes les opcions impulsades pel RDL. Serà necessària la revisió de tots els sistemes de prescripció hospitalaris per a la seua adaptació als requeriments normatius.
La instrucció quinta de la Resolució de 3 d'octubre de 2011, de la Secretaria Autonòmica per a l'Agència Valenciana de Salut, ja imposava l'ús intensiu i complet del sistema d'informació ambulatori de l'Agència Valenciana de Salut dictant ordes per tal que totes les prescripcions de receptes oficials del Sistema Nacional de Salut realitzades en l'Agència Valenciana de Salut es realitzaran a través del sistema d'informació ambulatori, excepte per causa d'impossibilitat manifesta de disposar dels mitjans tecnològics per a realitzar-la, una situació que s'acreditava per la direcció del departament de salut corresponent.
Esta resolució insistix en l'ús imprescindible del sistema d'informació ambulatori, ja que sumem un nou efecte per l'eliminació del color de les receptes informatitzades atenent l'article 4.1 del Reial Decret 1718/2010, de 17 de desembre, sobre recepta mèdica i ordes de dispensació. Les administracions i organismes competents del Sistema Nacional de Salut poden acordar suprimir la diferenciació per colors dels diferents règims garantint en tot cas la identificació inequívoca del règim de pertinença del pacient, a l'efecte de dispensació, cobrament de l'aportació corresponent i facturació.
L'ús intensiu i complet del sistema d'informació pels professionals sanitaris de l'Agència Valenciana de Salut es reforça en la Llei 11/2007, de 22 de juny, d'Accés Electrònic dels Ciutadans als Servicis Públics (article 27.6), i la Llei 3/2010, de 5 de maig, d'Administració Electrònica de la Comunitat Valenciana (article 28.2), amb la indicació que reglamentàriament es podrà establir l'obligatorietat d'ús exclusiu de mitjans electrònics quan es tinga garantit l'accés i la disponibilitat dels mitjans tecnològics necessaris.
El conjunt d'instruccions d'esta resolució tenen suport en la Llei 55/2003, de 16 de desembre, de l'Estatut Marc del Personal Estatutari dels Servicis de Salut, en l'article 19 de la qual es regula, entre altres, el deure dels professionals estatutaris de complir amb diligència les instruccions, prestar col·laboració professional quan així siga requerit per les autoritats com a conseqüència de l'adopció de mesures especials per raons d'urgència o necessitat, com també omplir els registres, informes i la resta de documentació clínica o administrativa establits en el servici autonòmic de salut corresponent.
El disseny proposat per la Conselleria de Sanitat en esta resolució per a atendre tant les noves condicions d'aportació dels assegurats com les noves directrius en matèria d'ús racional dels recursos farmacèutics permet una implantació ràpida de les mesures adoptades, evita inversions en noves targetes sanitàries i evita gastos en noves modalitats de receptes en paper.
Des de la publicació de la Resolució de 31 de maig de 2012, del director general de Farmàcia i Productes Sanitaris de l'Agència Valenciana de Salut, i sobre alguns elements rellevants, s'han pres acords de consens que aconsellen actualitzar el contingut de la norma. En el si del Consell Interterritorial del Sistema Nacional de Salut celebrat el 27 de juny de 2012 s'han adoptat decisions, entre altres, sobre assignacions del codi de participació dels usuaris del Sistema Nacional de Salut, el percentatge d'aportació en la prestació dietoterapèutica, el procediment comú de reembossament i l'aportació de pacients en residències sociosanitàries. Addicionalment, s'ha publicat la Resolució de 31 de maig de 2012, de la Direcció General de Cartera Bàsica de Servicis del Sistema Nacional de Salut i Farmàcia, per la qual s'actualitza la quantia màxima corresponent als medicaments que pertanyen als grups ATC d'aportació reduïda.
L'Estatut d'Autonomia atorga competències exclusives en ordenació farmacèutica i servicis socials (articles 49.1.12 i 49.1.24), com també competències exclusives en l'organització, l'administració i la gestió de totes les institucions sanitàries públiques dins del territori de la Comunitat Valenciana (article 54). Per tot el que s'ha exposat en els paràgrafs anteriors, en virtut de les competències que m'atorga el Decret 111/2011, de 2 de setembre, del Consell, pel qual s'aprova el Reglament Orgànic i Funcional de la Conselleria de Sanitat i es modifica el Decret 25/2005, de 4 de febrer, del Consell, pel qual s'aproven els estatuts reguladors de l'Agència Valenciana de Salut, s'emeten les següents:
INSTRUCCIONS
Instrucció 1. Objecte i àmbit
1. Estes instruccions contenen les directrius per a facilitar l'aplicació del RDL 16/2012, de 20 d'abril, de mesures urgents per a garantir la sostenibilitat del Sistema Nacional de Salut i millorar la qualitat i seguretat de les seues prestacions, en particular, en matèria de prestació farmacèutica i dietoterapèutica en l'àmbit de l'Agència Valenciana de Salut.
2. Les directrius d'estes instruccions comprenen actuacions en les línies següents:
a) Assignació i accés del règim d'assistència farmacèutic (RAF).
b) Actualització de les condicions de finançament dels productes farmacèutics.
c) Prescripció i dispensació de receptes mèdiques oficials.
d) Facturació de receptes mèdiques oficials.
e) Conciliació i reembossament.
f) Activitats de formació i informació.
Instrucció 2. Assignació i accés al règim d'assistència farmacèutica (RAF)
1. El Ministeri de Sanitat, Servicis Socials i Igualtat tractarà les dades que posseïsca i que siguen imprescindibles per a determinar la quantia de l'aportació dels beneficiaris en prestació farmacèutica, comunicarà a la Conselleria de Sanitat la dada relativa al nivell d'aportació en prestació farmacèutica que corresponga a cada usuari i determinarà el seu codi de classificació de targeta sanitària individual (CCTSI) i el límit legal d'aportació mensual (TAM).
2. Els ciutadans de la Comunitat Valenciana disposaran en el sistema d'informació poblacional (SIP) dels registres actualitzats dels seus drets en relació amb la prestació farmacèutica del Sistema Nacional de Salut atenent la codificació de l'annex I d'esta resolució. El règim d'aportació farmacèutica (RAF) de cada ciutadà es caracteritza per un percentatge d'aportació determinat pel codi de classificació de targeta sanitària individual (CCTSI) i un límit legal mensual d'aportació aplicable (TAM).
3. En els supòsits de prescripció o dispensació de productes farmacèutics finançats en què és possible la identificació del règim de l'assegurat (per mitjà d'un document oficial a este efecte) i no es dispose de les condicions d'accés tecnològiques per a determinar el RAF de l'assegurat, i mentres no s'establisquen unes pautes d'actuació comuna en el Sistema Nacional de Salut, a l'afecte de determinar el percentatge d'aportació se n'aplicarà per defecte un 10% per als assegurats pensionistes i un 40% per als assegurats actius.
Instrucció 3. Actualització de les condicions de finançament dels productes farmacèutics inclosos en l'àmbit de la cartera comuna suplementària del Sistema Nacional de Salut
1. La cartera comuna suplementària del Sistema Nacional de Salut inclou totes les prestacions la provisió de les quals es realitza per mitjà de dispensació ambulatòria, incloent-hi la prestació farmacèutica, ortoprotètica i dietètica.
2. Per a la cartera comuna suplementària, el percentatge d'aportació de l'usuari es regirà per les mateixes normes que regulen la prestació farmacèutica, prenent com a base de càlcul el preu del producte.
3. A partir de l'1 de juliol de 2012 s'aplicaran els percentatges regulats per a la prestació farmacèutica per als papers reactius de determinació de glucosa en sang. Mentres que el Ministeri de Sanitat, Servicis Socials i Igualtat no done les directrius en esta matèria, s'aplicarà a estos productes la condició d'aportació reduïda de l'article 94.bis.6a de la Llei 29/2006, de 26 de juliol, de Garanties i Ús Racional dels Medicaments i Productes Sanitaris, calculat sobre el preu màxim de facturació establit per a l'Agència Valenciana de Salut.
4. A partir de l'1 de juliol de 2012, mentres que el Ministeri de Sanitat, Servicis Socials i Igualtat no done les directrius en esta matèria, s'aplicaran les condicions d'aportació reduïda de l'article 94.bis.6a de la Llei 29/2006, de 26 de juliol, de Garanties i Ús Racional dels Medicaments i Productes Sanitaris, en les situacions següents:
a) Tuberculosi
b) SIDA
c) Hipercolesterolèmia familiar heterozigòtica
Instrucció 4. Prescripció en receptes mèdiques oficials del Sistema Nacional de Salut
1. A l'efecte de facilitar l'accés al RAF dels assegurats del Sistema Nacional de Salut, com també el càlcul de l'aportació final que cal realitzar en cada recepta mèdica oficial, s'haurà d'utilitzar sense excepció el sistema d'informació ambulatori (Sia/Gaia) de l'Agència Valenciana de Salut en tots els seus centres sanitaris.
2. El gestor de prestació farmacèutica Gaia calcularà l'aportació per cada recepta de productes farmacèutics finançats tenint present:
a) El RAF de l'assegurat.
b) Els límits de control mensual establits en el sistema d'informació.
3. En els departaments i zones de salut amb servicis de recepta electrònica, el gestor de prestació farmacèutica Gaia generarà un full de tractaments vigents amb el detall de cada un dels tractaments actius per a cada pacient. En el moment en què el pacient sol·licita a l'oficina de farmàcia les dispensacions pendents, l'aportació corresponent a cada envàs serà calculada pel gestor de prestació farmacèutica Gaia atenent l'apartat 4d d'esta instrucció i comunicades electrònicament.
4. En els departaments i zones de salut que no disposen de servicis de recepta electrònica i la impressió de receptes informatitzades en suport de paper es realitzen pel gestor de prestació farmacèutica Gaia (Abulcassis):
a) Las receptes en format de paper informatitzades es realitzaran, a partir de l'1 d'octubre de 2012, sobre un format únic de color (color gris en les vores ombrejades), amb la consignació en diagonal d'una llegenda (en la zona destinada al cupó precinte) amb el CCTIS assignat al pacient i, si és el cas, el terme «Amb aportació». El format de les receptes s'acomodarà als preceptes del Reial Decret 1718/2010, de 17 de desembre, sobre recepta mèdica i ordes de dispensació. A partir de l'1 de gener de 2013, totes les receptes oficials informatitzades del Sistema Nacional de Salut prescrites en l'àmbit de l'Agència Valenciana de Salut s'han d'ajustar a este format.
b) En la part superior dreta de les receptes oficials del Sistema Nacional de Salut s'inclouran els codis alfanumèrics (CCTIS) que identifiquen les condicions de cada assegurat, a l'efecte de l'aportació de la prestació farmacèutica del Sistema Nacional de Salut (annex II).
c) La recepta inclourà la determinació de la quantitat que ha d'aportar l'assegurat en funció del seu RAF i del límit mensual determinat.
d) En els supòsits de prescripcions a assegurats pensionistes, la sobreaportació mensual final es calcula sobre el total de les dispensacions realitzades mensualment en els diferents circuits vigents en dispensació electrònica i dispensació manual. A l'efecte d'evitar imports econòmics elevats en la quantitat que cal reembossar, una vegada que s'haja aconseguit el límit mensual d'aportació (concepte diferent del TAM) no es realitzaran més aportacions econòmiques durant la resta de dies del mes en curs.
e) La Direcció General de Farmàcia i Productes Sanitaris de l'Agència Valenciana de Salut prendrà les mesures necessàries per a l'accés a l'aplicació PECME (programa d'estudis clínics de medicaments) atenent el que es preceptua en l'article 85.bis.1 de la Llei 29/2006, de 26 de juliol, de Garanties i Ús racional dels Medicaments i Productes Sanitaris.
f) En l'annex I s'adjunta una aproximació d'una recepta mèdica oficial on s'han incorporat les novetats descrites en este apartat.
5. En els departaments i zones de salut que no disposen de servicis de recepta electrònica i es realitze una prescripció en receptes en suport de paper manuscrites:
a) El format de les receptes s'acomodaran progressivament als preceptes del Reial Decret 1718/2010, de 17 de desembre, sobre recepta mèdica i ordes de dispensació, mantenint el color preceptuat en la norma esmentada.
b) En la part superior dreta de les receptes s'inclouran els codis alfanumèrics (CCTIS) que identifiquen les condicions de cada assegurat, a l'efecte de l'aportació de la prestació farmacèutica del Sistema Nacional de Salut (annex I).
6. En els centres sanitaris de l'Agència Valenciana de Salut només s'utilitzaran receptes manuscrites en situacions d'emergència o per impossibilitat de mitjans tecnològics per a generar-la.
Instrucció 5. Dispensació de receptes mèdiques oficials del Sistema Nacional de Salut
1. En la dispensació de receptes oficials del Sistema Nacional de Salut, es distingiran dos escenaris en funció de la presència dels servicis de recepta electrònica en cada zona sanitària. En general:
a) En les zones amb servicis de recepta electrònica, totes les dispensacions de receptes electròniques, receptes informatitzades i receptes manuscrites es realitzen pel sistema de recepta electrònica. El sistema electrònic permet el coneixement del RAF de l'assegurat per mitjà de l'ús previ de la targeta SIP i l'aplicació, en el moment de la dispensació, del càlcul de l'aportació establit en la instrucció quarta 4d d'esta resolució. Els processos descrits en este apartat els conté el marc de l'actual concert amb les corporacions farmacèutiques de juny de 2004, annex A, apartats A.3.3, i annex V, apartat 2.1.1 (dispensació electrònica de productes farmacèutics prescrits en recepta electrònica); annex A, apartat 3.3.4 i apartat V 2.1.2 (dispensació electrònica de productes farmacèutics prescrits en suport de paper), com també en l'addenda al concert de 9 de gener de 2008.
b) En les zones sense servicis de recepta electrònica només s'aplicaran les condicions descrites en la instrucció quarta 4d a les receptes impreses del gestor de prestació farmacèutica Gaia, i el cobrament s'ajustarà a la quantitat d'aportació impresa en la recepta mèdica oficial. Per a la resta de receptes oficials del Sistema Nacional de Salut, atés que les oficines de farmàcia no disposen de mecanismes tecnològics per a determinar l'aportació de l'assegurat, en tots els casos i amb la comprovació prèvia de l'acreditació de l'assegurat del dret a la prestació farmacèutica del Sistema Nacional de Salut, la quantitat econòmica d'aportació del pacient estarà determinada per la instrucció primera, punt 3, d'esta resolució (en les receptes d'assegurats pensionistes, una aportació del 10%, i d'assegurats actius, del 40%), i l'Agència Valenciana de Salut ajustarà posteriorment l'import de l'aportació a la conciliació trimestral descrita en la instrucció d'esta resolució, tot això en el marc de l'annex A, apartat B.1, del concert amb les corporacions farmacèutiques de juny de 2004.
2. En departaments i zones de salut amb servicis de recepta electrònica:
a) En la dispensació de receptes electròniques, l'ús de la targeta SIP permet l'accés i la dispensació de productes farmacèutics prescrits pel gestor de prestació farmacèutica Gaia. L'aportació corresponent a l'assegurat serà comunicada pel sistema electrònic a l'oficina de farmàcia en el moment en què es realitze la dispensació.
b) En la dispensació de receptes informatitzades per sistemes NO Abulcassis o manuscrites a ciutadans amb targeta SIP, l'ús de la targeta SIP inicia una connexió amb el sistema electrònic de l'Agència Valenciana de Salut que permet mecanitzar les receptes (capturant el número de recepta i el codi nacional del producte dispensat). L'aportació corresponent a l'assegurat serà comunicada pel sistema electrònic a l'oficina de farmàcia en el moment en què es realitze la dispensació.
c) En la dispensació de receptes informatitzades per sistemes NO Abulcassis o manuscrites a ciutadans sense targeta SIP que acrediten el seu dret a la prestació farmacèutica del Sistema Nacional de Salut:
- El sistema electrònic permet l'ús de les targetes sanitàries d'altres servicis de salut autonòmics: en estes situacions, es procedirà com en els apartats a i b anteriors. L'aportació corresponent a l'assegurat serà comunicada pel sistema electrònic a l'oficina de farmàcia en el moment en què es realitze la dispensació.
- Quan no siga possible la lectura de la targeta sanitària o el document oficial que acredita el dret a la prestació farmacèutica del Sistema Nacional de Salut: atés que no és possible conéixer el RAF corresponent a l'assegurat, es procedirà a aplicar les aportacions descrites en la instrucció segona, apartat tercer (en les receptes d'assegurats pensionistes, una aportació del 10%, i d'assegurats actius, del 40%).
3. En departaments i zones de salut que no disposen de servicis de recepta electrònica:
a) En la dispensació de receptes informatitzades pel gestor de prestació farmacèutica Gaia, la quantitat econòmica corresponent a l'aportació estarà impresa en la recepta mèdica oficial.
b) Per al càlcul de la quantia de l'aportació en la dispensació de receptes informatitzades per sistemes NO Abulcassis o manuscrites, atés que no és possible conéixer el RAF corresponent al pacient, es procedirà a aplicar els percentatges descrits en la instrucció segona, apartat tercer, d'esta resolució (en les receptes d'assegurats pensionistes, una aportació del 10%, i d'assegurats actius, del 40%).
4. Quan es dispense un medicament, les oficines de farmàcia han d'emetre sempre un rebut datat en què es farà constar:
a) la identificació de l'oficina de farmàcia,
b) la data de dispensació,
c) el producte dispensat (nom del producte dispensat, PVPIVA i aportació del pacient),
d) el sumatori d'imports PVPIVA dels productes i de l'aportació dels pacients,
e) el codi d'identificació personal del pacient,
atenent el manament de l'article 15.4 de la Llei 29/2006, de 26 de juliol, de Garanties i Ús Racional dels Medicaments i Productes Sanitaris. Els assegurats han de conservar els rebuts, almenys, a l'efecte de reclamacions derivades dels processos de càlculs del reembossament.
5. En les zones amb servicis de recepta electrònica en situacions de contingència es capturarà el CCTIS del full de tractaments vigents i s'hi aplicaran els percentatges d'aportació. En el supòsit que el full de tractaments vigents esmentat no incorpore el CCTIS, s'hi aplicaran els percentatges descrits en la instrucció segona, apartat tercer, d'esta resolució (en les receptes d'assegurats pensionistes, una aportació del 10%, i d'assegurats actius, del 40%).
Instrucció 6. Facturació de receptes oficials del Sistema Nacional de Salut per les oficines de farmàcia
1. Totes les receptes oficials del Sistema Nacional de Salut que es dispensen i facturen a l'Agència Valenciana de Salut han de ser mecanitzades seguint les directrius establides en la instrucció quinta d'esta resolució. Les corporacions farmacèutiques entregaran mensualment:
- El fitxer mensual de facturació de receptes oficials del Sistema Nacional de Salut.
- El fitxer mensual de dispensacions i identificació d'assegurats.
2. El fitxer mensual de facturació de receptes oficials del Sistema Nacional de Salut incorporarà dos camps addicionals a l'estructura actual del fitxer de facturació que permeten realitzar les comprovacions i validacions mensuals automatitzades tant per les oficines de farmàcia com per l'Agència Valenciana de Salut (annex III).
3. El fitxer mensual de dispensacions i identificació d'usuaris (annex III) incorporarà totes les dispensacions i identificacions d'usuaris associats al número de la recepta mèdica oficial (basant-se en l'annex A, apartat III, secció D, i l'annex A, apartat IV, secció D B.1, del concert amb les corporacions farmacèutiques de 2004). Amb caràcter general:
a) En les dispensacions en zones amb servicis de recepta electrònica, el sistema d'informació de l'Agència Valenciana de Salut proporcionarà un servici de traducció de la banda magnètica de la targeta sanitària individual de tal manera que proporciona el CITE i el codi d'identificació personal (CIP) corresponent a cada pacient.
b) En les dispensacions en zones sense servicis de recepta electrònica, els professionals de les oficines de farmàcia han d'introduir o seleccionar a mà el codi CITE (corresponent a la comunitat autònoma o país de l'assegurat) i, posteriorment, el codi CIP (per lectura de la targeta sanitària o manualment).
Instrucció 7. Conciliació i reembossament
1. Els sistemes de control de qualitat del gestor de prestació farmacèutica Gaia analitzaran mensualment els registres de facturació mensual per recepta oficial del Sistema Nacional de Salut a l'efecte de comprovar la correcta aplicació dels percentatges d'aportació, com també per a calcular el saldo mensual que cal reembossar a cada ciutadà sobre el total de receptes dispensades en el conjunt d'oficines de farmàcia de la Comunitat Valenciana. Els càlculs es realitzen tant per al grup de productes inclosos en prestació farmacèutica com per al grup de prestació dietoterapèutica.
2. El càlcul del saldo mensual es realitzarà sobre els medicaments realment dispensats en un mes, tant per via electrònica com convencional. A l'efecte de determinar la data de dispensació d'un envàs, a partir del fitxer mensual de dispensació i identificació dels assegurats seran aplicables les regles següents:
a) Si la recepta ha sigut dispensada pel sistema de dispensació electrònica (recepta informatitzada o manuscrita), es disposa de la data real de dispensació.
b) Si la recepta disposa de la data de dispensació registrada en el fitxer mensual de dispensacions i identificació dels assegurats, es prendrà com a data de dispensació.
c) Si la recepta NO disposa en el fitxer mensual de dispensacions i identificació dels assegurats d'una data de dispensació:
- Si és una recepta generada pel sistema Abulcassis, s'assimilarà la data de prescripció a l'efecte de realitzar els càlculs de conciliació.
- Si és una recepta manuscrita, s'assimilarà el dia 15 del mes corresponent a la facturació com a data de dispensació.
3. Trimestralment (o amb la periodicitat acordada en la Comissió Permanent de Farmàcia del Consell Interterritorial del Sistema Nacional de Salut) es calcularan els saldos resultants de la sobreaportació d'un assegurat sobre els límits mensuals obtinguts en el punt anterior.
4. A fi de dotar el sistema d'automatisme, periodicitat estable, transparència i agilitat i eliminar tota la càrrega administrativa evitable, i atés que la casuística de sobreaportació ha de correspondre, en condicions normals, amb assegurats i beneficiaris pensionistes dels quals l'Administració disposa de les dades de compte bancari per al pagament mensual de la seua pensió, s'abonaran automàticament les quanties que superen el límit d'aportació legal mensual acumulada en el trimestre per mitjà d'un ingrés directe en el compte bancari on es té domiciliada la pensió. Atés el cost d'una transferència, s'establix una quantia mínima a tornar fixada en set euros. En els supòsits en què no se superen els 7 euros del període que cal reembossar, s'acumularien a la quantitat del període de reembossament següent.
5. En els supòsits no previstos en l'apartat quart anterior o de reclamacions sobre l'aportació mensual, s'observarà el procediment següent:
a) L'assegurat ha de sol·licitar el reembossament de les quantitats sobreaportades utilitzant el formulari de l'annex IV d'estes instruccions. El formulari contindrà el compte bancari on l'assegurat decidisca realitzar la transferència mensual. Mentres l'assegurat no decidisca modificar el compte bancari, no serà necessari omplir cap sol·licitud i s'abonarà d'ofici trimestralment per l'Agència Valenciana de Salut quan hi haja saldo a favor de l'assegurat.
b) El formulari es podrà presentar en qualsevol dels llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, dirigit a l'Agència Valenciana de Salut.
6. Les quantitats abonades trimestralment seran el resultant de la sobreaportació en prestació farmacèutica i dietoterapèutica. Els assegurats que desitgen informació de la liquidació trimestral podran sol·licitar-la en els centres sanitaris de l'Agència Valenciana de Salut, amb la presentació prèvia de la targeta SIP.
7. Serà necessària la presentació documental en els supòsits en què l'assegurat no estiga d'acord amb la liquidació trimestral o en els supòsits de dispensacions de receptes mèdiques oficials en altres comunitats autònomes (i, per tant, no s'han pogut realitzar els ajustos mensuals per l'Agència Valenciana de Salut). L'assegurat ha de presentar els justificants dels tiquets de pagament del gasto efectuat en una oficina de farmàcia.
Instrucció 8. Aportació en la prestació farmacèutica i dietoterapèutica en els centres d'assistència social
1. Els tractaments de pacients subministrats, de forma ambulatòria, des dels servicis de farmàcia sociosanitaris, d'acord amb el que preveu el Reial Decret Llei 16/2012, estaran subjectes als mateixos criteris d'aportació que per a la població no institucionalitzada. En este sentit, el càlcul de l'import d'aportació serà d'un 10% sobre el preu de la dosi unitària (calculat sobre el preu de venda al públic). El reembossament que siga procedent, una vegada practicada la liquidació (gasto/aportació/límit per renda) haurà de realitzar-se de la mateixa manera que en els casos de dispensació per oficina de farmàcia (instrucció 7 d'esta resolució).
2. Les aportacions d'assegurats del Sistema Nacional de Salut de receptes mèdiques oficials dispensades en oficines de farmàcia atendran les directrius de la instrucció quinta d'esta resolució.
Instrucció 9. Medicaments i productes sanitaris no finançats i prescripcions en condicions diferents de les establides en fitxa tècnica
1. Els medicaments i productes sanitaris no inclosos en el finançament només poden ser adquirits i utilitzats pels hospitals del Sistema Nacional de Salut amb l'acord previ de la comissió responsable de cada comunitat autònoma. A este efecte, en el marc de l'Orde 1/2011, de 13 de gener, de la Conselleria de Sanitat, d'ordenació dels procediments d'avaluació de productes farmacèutics, guies i protocols farmacoterapèutics interactius, medicaments d'alt impacte sanitari i/o econòmic i observatoris terapèutics en l'Agència Valenciana de Salut, es constituirà un SAISE (subcomité) que aborde el compliment del precepte esmentat.
2. En la nova redacció, l'article 85.5 de la Llei 29/2006, de 26 de juliol, de Garanties i Ús Racional de Medicaments i Productes Sanitaris, establix que la prescripció d'un medicament per a utilitzar-lo en condicions diferents de les establides en la seua fitxa tècnica ha de ser autoritzada prèviament per la comissió responsable dels protocols terapèutics o òrgan col·legiat equivalent en cada comunitat autònoma. L'Agència Valenciana de Salut revisarà i adaptarà el contingut de l'Orde 15/2010, de 17 de novembre, de la Conselleria de Sanitat, de desplegament del Reial Decret 1015/2009, de 19 de juny, pel qual es regula la disponibilitat de medicaments en situacions especials abans del 31 de desembre de 2012.
Instrucció 10. Actuacions formatives i informatives
1. En el marc de les comissions d'ús racional del medicaments departamentals, s'establirà un programa especial d'informació per a tots els centres sanitaris del departament de salut durant els mesos de juny i juliol de 2012, insistint especialment en les modificacions realitzades en l'aportació de l'assegurat, així com la utilització del sistema d'informació per a la prescripció de tractaments. S'haurà de reservar l'ús de receptes mèdiques oficials manuscrites per a situacions d'emergència en centres sanitaris de l'Agència Valenciana de Salut.
2. En el marc de les comissions d'ús racional de medicaments departamentals, s'establirà un programa especial d'informació per a tots els municipis i associacions de ciutadans representatives del seu àmbit d'influència, insistint especialment en les modificacions realitzades en l'aportació de l'assegurat i els processos establits per a aplicar els reembossaments.
Instrucció 11. Infraccions i ajustos d'interés en l'ordenament jurídic vigent
1. La Llei 29/2006, de 26 de juliol, de Garanties i Ús Racional dels Medicaments i Productes Sanitaris, establix en l'article 101:
a) Infraccions lleus
8. No omplir correctament les dades i advertències que han de contindre les receptes normalitzades.
b) Infraccions greus
21. Incompliment, per part de les oficines de farmàcia, de les exigències que comporta la facturació al Sistema Nacional de Salut dels productes previstos en esta llei.
22. Defraudació, per part de les oficines de farmàcia, al Sistema Nacional de Salut o al seu beneficiari, amb motiu de la facturació i el cobrament de receptes oficials.
2. La Llei 6/1998, de 22 de juny, d'Ordenació Farmacèutica de la Comunitat Valenciana, en l'article 64:
b) Infraccions greus
7. El cobrament d'aportacions a l'usuari del Sistema Nacional de Salut, diferents de les establides reglamentàriament.
3. El concert entre la Conselleria de Sanitat i els col·legis oficials de farmacèutics de les províncies d'Alacant, Castelló i València de 23 de juny de 2004, annex B, secció A.3:
A.3 «[?] quan els rebuigs es produïsquen per diferent aportació a la que s'establix legalment s'ajustaran les quantitats indegudament facturades [?]»
Instrucció 12. Reimpressió de receptes mèdiques del sistema MPRE (ABULCASSIS)
1. A l'efecte de facilitar l'aplicació de les condicions més favorables per al ciutadà en els supòsits en què el codi de classificació de la targeta sanitària no estiga imprés en la recepta mèdica oficial editada pel sistema d'informació Abulcassis i per evitar les situacions en què no es produïx una minoració de l'aportació del pacients, amb caràcter general als mesos de juliol i agost de 2012 només es reimprimiran per Abulcassis les receptes mèdiques en què prèviament s'haja comprovat que l'usuari té assignat el CCTIS 001 «exempt d'aportació».
Instrucció final. Entrada en vigor
1. Les instruccions 9 i 10 entraran en vigor l'endemà de la publicació d'esta resolució.
2. Les instruccions 2, 3, 4, 5, 6, 7 i 8 entraran en vigor el dia 1 de juliol de 2012.
3. Per a totes les receptes mèdiques oficials del Sistema Nacional de Salut incloses en la facturació de juliol de 2012 i següents s'aplicaran les condicions d'aportació establides pel RDL 16/2012 i les normatives de desplegament.
València, 29 de juny de 2012.- El director general de Farmàcia i Productes Sanitaris: José E. Clérigues Belloch.
ANNEX I
Aportacions i límits màxims legals mensuals de l'assegurat en matèria de prestació farmacèutica

Podem agrupar la taula anterior des de la perspectiva de l'aportació
Aproximació a la impressió d'una recepta amb nous caràcters:
ANNEX II
Règim d'aportació farmacèutica (RAF)

Taula de valors del camp Codi de classificació de TSI (CCTSI)

Taula de valors del camp Límit màxim legal mensual d'aportació (TAM)

\*\*\*\*\*\*\*\*\*\*\*\*\*\*\*\*\*\*\*\*\*
ANEXO I
Aportaciones y topes máximos legales mensuales del asegurado en materia de prestación farmacéutica

Podemos agrupar la tabla anterior desde la perspectiva de la aportación
Aproximación a la impresión de una receta con nuevos caracteres:
ANEXO II
Régimen de aportación farmacéutica (RAF)

Tabla de valores del campo código de clasificación de TSI (CCTSI)
 

 
Tabla de valores del campo Tope máximo legal mensual de aportación (TAM)
 


ANNEX III
Estructura i codificació per a l'aplicació del RDL 16/2012 en el procés de dispensació i facturació de receptes oficials del Sistema Nacional de Salut
1) Estructura del fitxer de facturació de receptes oficials del Sistema Nacional de Salut
L'estructura del fitxer de facturació es completa amb dos camps:
a) Codi abreviat de RAF
b) Aportació amb límit mensual

2) Categorització del codi de classificació del codi RAF
L'estructura del fitxer de facturació es completa amb dos camps:

3) Estructura del fitxer d'identificació d'usuaris i dispensacions mensuals
Com a norma general, s'utilitzarà la targeta SIP per a l'acreditació, la identificació i la captura de les dades de targeta sanitària individual per als ciutadans que disposen de la targeta sanitària de la Comunitat Valenciana.
En els supòsits de pacients que no disposen de targeta SIP, com a norma general:
1. Cal introduir o seleccionar a mà el codi CITE corresponent a la comunitat autònoma o país a què pertany el pacient.
2. Cal arreplegar el codi CIP (codi d'identificació personal) segons el cas:
- Si es tracta d'una targeta de banda magnètica llegible es capturarà el contingut de la banda (79 caràcters + 40 caràcters + 107 caràcters).
- Si es tracta d'una targeta de banda magnètica no llegible es registra manualment el CIP.
- Si es tracta de targetes amb xip criptogràfic es registra manualment el CIP.
- Si es tracta de targetes amb codi de barres es capturarà per mitjà del lector.
- En les oficines de farmàcia amb servicis de recepta electrònica es capturarà el contingut de la banda (pista 1 i 2, si és el cas). En els casos en què el servici de Conselleria no aconseguisca tornar un codi CIP, així com en els casos en què la targeta no posseïsca banda magnètica o no siga llegible, es registraran manualment les dades corresponents al CIP.
3. L'estructura del fitxer d'identificació d'usuaris i dispensacions mensuals, remés per les oficines de farmàcia, tindrà en les línies de registre REC les variacions següents (la resta de registres INIIESC, ERE, FER i FI no tindrà canvis):
- Posició 1 a 12: Número de recepta
- Posició 13 a 18: CITE
- Posició 19 a 26: SIP
- Posició 27 a 42: CIP altres comunitats (16 posicions alfanumèriques)
- Posició 43 a 44: Dígits de control de SIP (a zero si és d'una altra comun.)
- Posició 45 a 52: Aportació realment realitzada assegurat.
- Posició 53 a 131: Primera pista (a zeros si és Com. Valenciana)
- Posició 132 a 171: Segona pista (a zeros si és Com. Valenciana o lector d'1 pista)
- Posició 172 a 278: Tercera pista (a zeros si és Com. Valenciana o lector d'1 o 2 pistes)
ANNEX IV
Procediment de reembossament d'aportació
en prestació farmacèutica i dietoterapèutica
A partir de l'1 de juliol de 2012 es modifica l'aportació en la prestació farmacèutica i dietoterapèutica dels assegurats pel Sistema Nacional de Salut en aplicació del RDL 16/2012, de 20 d'abril, de mesures urgents per a garantir la sostenibilitat del Sistema Nacional de Salut i millorar la qualitat i seguretat de les seues prestacions.
L'aportació de l'assegurat en prestació farmacèutica i dietoterapèutica té la base tant en l'acreditació del dret de la prestació com en el nivell de renda de l'assegurat. En el cas dels assegurats pensionistes, l'aportació total mensual no serà coneguda fins que no s'apliquen els límits legals mensuals en funció de la renda:

És necessari establir un procediment administratiu àgil que permeta calcular i realitzar els reembossaments als assegurats per sobreaportació o errors en el càlcul de l'aportació mensual en el marc de la legislació vigent, amb una observança especial de la Llei 11/2007, de 22 de juny, d'Accés Electrònic dels Ciutadans als Servicis Públics, i la Llei 3/2010, de 5 de maig, d'Administració Electrònica de la Comunitat Valenciana.
Els pacients que necessiten un producte farmacèutic finançat inclòs en la prestació farmacèutica o dietoterapèutica realitzaran l'aportació corresponent de cada recepta mèdica oficial en funció del seu RAF (règim d'aportació farmacèutica), que determina l'aportació de cada assegurat en funció de la renda.
Trimestralment (o amb la periodicitat acordada en la Comissió Permanent de Farmàcia del Consell Interterritorial del Sistema Nacional de Salut) es calcularan els saldos resultants de la sobreaportació d'un assegurat sobre els límits mensuals obtinguts en el punt anterior.
Amb la finalitat de dotar el sistema d'automatisme, periodicitat estable, transparència i agilitat i eliminar tota la càrrega administrativa evitable, i atés que la casuística de sobreaportació ha de correspondre, en condicions normals, amb assegurats pensionistes i els seus beneficiaris dels quals l'Administració disposa de les dades de compte bancari per a pagar mensualment la seua pensió, s'abonaran automàticament les quanties que superen el límit d'aportació legal mensual acumulada en el trimestre per mitjà d'un ingrés directe en el compte bancari on es té domiciliada la pensió. Atés el cost de la transferència, s'establix una quantia mínima a tornar fixada en set euros. En els supòsits en què no se superen els 7 euros del període que cal reembossar s'acumularien a la quantitat del període de reembossament següent.
En els supòsits no previstos en l'apartat anterior, o quan l'usuari sol·licite un canvi del compte bancari o de reclamacions sobre l'aportació mensual, s'observarà el procediment següent:
1. Qui pot iniciar-lo-
- Les persones que tinguen reconegut el dret a la prestació farmacèutica i dietoterapèutica pel Sistema Nacional de Salut.
2. Termini de presentació: Fins a 5 anys després del fet causant. Es considera com a data d'inici la data de prescripció.
3. On cal dirigir-se- On cal presentar la sol·licitud-
- En els centres sanitaris de l'Agència Valenciana de Salut o en el web de la Generalitat o de la Conselleria de Sanitat es podrà accedir als formularis.
- La documentació es podrà presentar en qualsevol de les direccions territorials de Sanitat:
Registre de la Direcció Territorial de Sanitat - Alacant
C/ Girona, 26
03886 Alacant
Tel: 012
Registre de la Direcció Territorial de Sanitat - Castelló
Pl. Hort dels Soguers, 12
12418 Castelló de la Plana
Tel: 012
Registre de la Direcció Territorial de Sanitat - València
Gran Via Ferran el Catòlic, 74
46689 València
Tel: 012
- La documentació també es pot presentar per mitjà de qualsevol de les formes i en els llocs previstos en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (article 38.4), d'acord amb la redacció modificada per la Llei 4/1999. Per tant, s'hi inclouen ajuntaments i oficines de correus.
4. Quina documentació s'ha de presentar-
- Imprés de sol·licitud de reembossament per sobreaportació en l'aportació en prestació farmacèutica i dietoterapèutica del Sistema Nacional de Salut firmat per l'usuari o el seu representant legal en què conste el NIF del perceptor i amb les dades completes del compte bancari del perceptor (manteniment de tercers).
- Mentres l'assegurat no decidisca modificar el compte bancari no serà necessari omplir cap sol·licitud.
- Serà necessària la presentació documental en els supòsits en què l'assegurat no estiga d'acord amb la liquidació trimestral o en els supòsits de dispensacions de receptes mèdiques oficials en altres comunitats autònomes (i, per tant, no s'han pogut realitzar els ajustos mensuals per l'Agència Valenciana de Salut). L'assegurat ha de presentar els justificants dels tiquets de pagament del gasto efectuat en una oficina de farmàcia.
5. Determinació de la quantia mensual del reembossament: L'import que cal reembossar mensualment serà la diferència entre la quantitat aportada per l'assegurat i el límit legal establit en el seu RAF, considerant de forma separada la prestació farmacèutica i la prestació dietoterapèutica. Per a la determinació de la quantia es realitzaran els processos següents:
- Els sistemes de control de qualitat del gestor de prestació farmacèutica Gaia analitzaran mensualment els registres de facturació mensual per recepta oficial del Sistema Nacional de Salut per a calcular el saldo mensual que ha de reembossar cada ciutadà sobre el total de receptes dispensades en el conjunt d'oficines de farmàcia de la Comunitat Valenciana.
- Els càlculs es realitzen tant per al grup de productes inclosos en prestació farmacèutica com per al grup de productes de prestació dietoterapèutica.
6. Procediment trimestral de cobrament: Ingrés en el compte bancari designat per l'usuari amb caràcter trimestral. Per a determinar la quantia d'abonament, es realitzaran les activitats següents:
- Trimestralment es calcularan els saldos resultants de la sobreaportació d'un assegurat sobre els límits mensuals realitzats en el punt 5 anterior.
- Les quantitats abonades trimestralment serà el resultat de la sobreaportació en prestació farmacèutica i dietoterapèutica calculada sobre els mesos que inclouen el trimestre.
- El gestor de prestació farmacèutica Gaia generarà un fitxer informatitzat amb els registres necessaris per a la seua transferència al sistema de comptabilitat de la Conselleria d'Hisenda que permeta el pagament als assegurats.
- El director general de Farmàcia i Productes Sanitaris dictarà una resolució administrativa amb la motivació de l'acte i el contingut dels assegurats afectats, així com la quantitat que cal abonar.
- L'Agència Valenciana de Salut realitzarà d'ofici les activitats de determinació de la quantia de reembossament i en farà l'abonament quan hi haja saldo a favor de l'assegurat.
7. Detall del cobrament: L'assegurat pot sol·licitar en qualsevol centre sanitari de l'Agència Valenciana de Salut, amb la presentació i la lectura automàtica prèvies de la seua targeta SIP, el document de detall corresponent al cobrament trimestral per sobreaportació. El document inclourà totes les dispensacions realitzades per l'assegurat, l'oficina de farmàcia o centre sociosanitari i les aportacions realitzades. La informació ha de permetre conciliar amb els rebuts que obligatòriament s'han d'entregar en cada oficina de farmàcia en la dispensació de medicaments.
8. Reclamacions: En els supòsits en què l'assegurat no estiga d'acord amb les quantitats reembossades o entenga que hi ha un error en el càlcul de les aportacions, haurà de presentar una reclamació amb el relat dels fets i les còpies compulsades dels rebuts de dispensació realitzats en les oficines de farmàcia en els centres indicats en el punt 3 anterior. La reclamació serà resolta per la Direcció General de Farmàcia i Productes Sanitaris de l'Agència Valenciana de Salut en un termini inferior a un mes.
ADDENDA I
Models de sol·licitud de reembossament de sobreaportació en prestació farmacèutica i dietoterapèutica